AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU)

PÄÄTÖSLAUSELMA () Sudan

AKT-EU-yhteiskokous, joka

kokoontui Luxemburgissa 23. ja 26. päivän syyskuuta 1996 välisenä aikana,

viittaa aikaisemmin antamiinsa päätöslauselmiin Sudanin tilanteesta,

A. katsoo, että sisällissota, joka on jo 12 vuoden ajan repinyt Sudania ja keskittynyt erityisesti sen eteläosaan, aiheuttaa edelleen suunnattomia inhimillisiä kärsimyksiä, laajentaa nälänhätää ja johtaa jatkuvasti kasvavaan pakolaistulvaan sekä sosiaalisten ja taloudellisten rakenteiden murenemiseen,

B. on syvästi huolestunut Sudanin hallituksen itsepintaisista pyrkimyksistä ratkaista Etelä-Sudanin tilanne sotilaallisin keinoin, sen loukkauksista Afrikan sarven maiden suvereenisuutta vastaan ja sen harjoittamasta hajauttavasta ja kumouksellisesta politiikasta naapurimaitaan, erityisesti Eritreaa, Etiopiaa ja Ugandaa kohtaan,

C. on hämmästynyt siitä, että Sudanin hallitus vastustaa edelleen IGADD:n ("Intergovernmental Authority on Drought and Desertification") rauhanprosessin täytäntöönpanoa, jolla pyritään Etelä-Sudanin kiistan oikeudenmukaiseen ja pysyvään ratkaisuun,

D. on huolestunut siitä, että Sudanin hallitus ei ole vieläkään ryhtynyt noudattamaan OAU:n keskuselimen konfliktien ratkaisemismekanismin esittämiä vaatimuksia (päivätty 11. syyskuuta ja 19. joulukuuta 1995) eikä turvallisuusneuvoston päätöslauselmia n:o 1044, 1054 ja 1070, joilla Sudanin hallitusta painostetaan luovuttamaan Etiopiaan ne kolme miestä, joiden epäillään osallistuneen Egyptin presidentti Moubarakiin kohdistuneeseen murhayritykseen 26. päivänä kesäkuuta 1995,

E. ottaa huomioon sen, että koska Sudan ei ole huomioinut kyseisiä vaatimuksia ja päätöslauselmia odotetulla tavalla, turvallisuusneuvosto asetti 26. päivänä huhtikuuta ja myöhemmin 16. päivänä elokuuta 1996 maalle pakotteita, jotka ilmenivät Sudanin diplomaattisten ja konsulatoristen tehtävien vähentämisenä ulkomailla, paikan päällä olevan henkilökunnan liikkumisen rajoittamisena, Sudanin hallituksen, julkishallinnon ja asevoimien jäsenten maahantulon ja kauttakulun kieltämisenä, Sudanissa rekisteröityinä olevien tai "Air Soudan" -yhtiölle kuuluvien, sen vuokraamien tai käyttämien koneiden lähdön, laskeutumisen tai lentämisen kieltämisenä muiden valtioiden alueella sekä Air Soudanin toimistojen sulkemisena ulkomailla,

F. palauttaa mieliin, että Genevessä sijaitseva Yhdistyneiden kansakuntien ihmisoikeuskomissio on viimeisen neljän vuoden aikana tuominnut jatkuvasti islamilaisen kansallisrintaman (FNI) johtaman hallituksen, joka tukee virallisesti ihmisoikeuksien loukkauksia ja on vakiinnuttanut orjuuden, joka koskee erityisesti Sudanin muslimeihin kuulumatonta väestöä,

G. on syvästi huolestunut Sudanin hallituksen häirintätoimista järjestettäessä Eritrean pakolaisten paluuta Proferi-ohjelman puitteissa,

H. vastustaa Sudanin hallituksen harjoittamia poliittisia ja uskonnollisia vainoja ja on vakavasti huolestunut sen vangitsemien poliittisten vankien turvallisuudesta,

I. on huolestunut raporteista, joissa kerrotaan ihmisoikeustilanteen jatkuvasta heikkenemisestä Nouban vuoristoseudulla,

J. on huolestunut siitä, että järjestöjen toiminta Nouban vuoristoseuduilla "Lifeline Sudan"-operaation yhteydessä on vaarantunut, koska Sudanin viranomaiset ovat usein tarkoituksellisesti kieltäneet pääsyn kyseiselle alueelle, mikä on estänyt humanitaarisen avun toimittamista säännöllisesti Nouban vuoristoseudulla asuvalle väestölle, jonka hädänalaisuus on tullut traagisesti esille,

K. on huolestunut raporteista, joissa kerrotaan kaikkien Etelä-Sudanin kiistan osapuolien harjoittamasta nuorten poikien pakottamisesta aseisiin ja Sudanin hallituksen määräämistä siviiliväestön pommituksista,

L. suhtautuu tyytyväisyydellä tietoon, jonka mukaan Sudanin hallitus on lopulta päättänyt ryhtyä noudattamaan sille esitettyjä lukuisia vaatimuksia päästää maahan Yhdistyneiden kansakuntien ihmisoikeuskomission erityislähettiläs,

1. Tuomitsee Sudanin hallituksen ja kaikki sotaa käyvät osapuolet, jotka ovat vastuussa sisällissodan, tappamisen, kidutuksen, orjuuden ja muiden ihmisoikeuksien loukkausten jatkumisesta, joiden uhriksi Sudanin väestö on joutunut;

2. Kehottaa Sudanin kiistan kaikkia osapuolia lopettamaan kaikki julmuudet ja vihamielisyydet ja noudattamaan Sudanin väestön perusoikeuksia solmimalla rauhansopimuksen, joka päättää Sudanin kansan pitkäaikaiset kärsimykset;

3. Vaatii Sudanin hallitusta noudattamaan turvallisuusneuvoston päätöslauselmia 1058 ja 1070, ratifioimaan ja toimeenpanemaan YK:n yleissopimuksen kidutusta ja muuta julmaa, epäinhimillistä tai ihmisarvoa alentavaa rankaisemista tai kohtelua vastaan, vapauttamaan kaikki poliittiset vangit ja kunnioittamaan uskonnollisten vähemmistöjen ihmisoikeuksia;

4. Vaatii Sudanin hallitusta tekemään päätöksen siitä, että se luovuttaa Etiopiaan ne kolme miestä, joiden epäillään osallistuneen Egyptin presidentti Moubarakin murhayritykseen;

5. Kehottaa kansainvälistä yhteisöä jatkamaan Sudanin hallitukselle asetettuja pakotteita ja Euroopan unionia pitäytymään kehitysyhteistyön uudelleen aloittamisesta niin kauan kuin Sudanin hallitus jatkaa julmuuksia maan väestöä kohtaan ja kieltää humanitaarisen avun ja oleellisten palveluiden käytön muulta kuin muslimeihin kuuluvalta väestöltä;

6. Kehottaa kansainvälistä valuuttarahastoa (IMF) jäädyttämään Sudanin hallitukselle varatut rahoitusmekanismit siihen saakka, kunnes se ryhtyy täysin noudattamaan OAU:n esittämiä ja turvallisuusneuvoston päätöslauselmiin sisältyviä vaatimuksia;

7. Kehottaa jälleen Sudanin hallitusta noudattamaan IGADD:n rauhanaloitetta, jolla pyritään ratkaisemaan Etelä-Sudanin kriisi seuraavien periaatteiden pohjalta:

itsemääräämisoikeus,

uskonnon ja valtion erottaminen toisistaan,

Sudanin yhteiskunnan demokratisoiminen;

8. Pyytää Sudanin hallitusta luopumaan sen naapurimaita kohtaan harjoittamasta hajauttavasta ja kumouksellisesta politiikasta, mistä on hyvin tuoreena todisteena se, että sen epäillään vahvasti antaneen tukea Herran vastarinta-armeijalle ja Niilin länsirannan rintamalle, jotka ovat vastuussa tämän vuoden heinä- ja elokuussa sattuneista väkivaltaisuuksista, joissa sai surmansa yli 300 Sudanin pakolaista;

9. Vaatii Sudanin hallitusta sallimaan Proferi-ohjelman puitteissa järjestettävän Eritrean pakolaisten paluun koteihinsa;

10. Odottaa kaikkien osapuolten vakuuttuvan lopulta siitä, että oikeudenmukaisen rauhansopimuksen solmiminen on Sudanin ainoa mahdollisuus taata kaikkien väestöryhmiensä tulevaisuus;

11. Kehottaa IGADD:tä käynnistämään uudelleen rauhanaloitteensa ehkäistäkseen Sudanin kiistan syvenemisen ja kehottaa IGADD:n ystäviä tukemaan näitä aloitteita;

12. Kehottaa IGADD:n jäsenmaita tukemaan Sudanin siviiliyhteiskuntaa ja ottamaan sen jäseniä mukaan niihin aloitteisiin, joita siviiliviranomaisten odotetaan toteuttavan tulevaisuudessa;

13. Vaatii poliittisten vankien vapauttamista välittömästi ellei heitä syytetä jostakin rikoksesta, missä tapauksessa heidän asiansa on otettava mahdollisimman pian riippumattoman tuomioistuimen käsiteltäväksi;

14. Tuomitsee jyrkästi Sudanin siviilikylien pommitukset ja ilmaiskut sekä kiistan osapuolten harjoittaman nuorten poikien sieppaamisen ja aseisiin pakottamisen;

15. Vetoaa kiistan kaikkiin osapuoliin Geneven yleissopimuksen noudattamiseksi;

16. Vaatii erityisen huomion kiinnittämistä niiden lasten tarpeisiin, jotka ovat saaneet ruumiillisia ja henkisiä vaurioita Sudanin levottomuuksien yhteydessä;

17. Kehottaa puheenjohtajiaan välittämään tämän päätöslauselman AKT-EU-neuvostolle, komissiolle, OAU:lle, Yhdistyneille kansakunnille ja Sudanin hallitukselle.